“ศรีสุวรรณ” จ่อยื่นคำร้อง กกต. ปมแกนนำ “อนาคตใหม่” จัดแฟลชม็อบ ขัดพ.ร.ป.มีโทษยุบพรรค
"ศรีสุวรรณ" จ่อยื่นคำร้อง กกต. ปมแกนนำ "อนาคตใหม่" จัดแฟลชม็อบ ขัดพ.ร.ป.มีโทษยุบพรรค
"ศรีสุวรรณ" จ่อยื่นคำร้อง กกต. ปมแกนนำ "อนาคตใหม่" จัดแฟลชม็อบ ขัดพ.ร.ป.มีโทษยุบพรรค
17 ธ.ค. 2562

นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย เปิดเผยว่า ตนเองจะเดินทางไปยื่นคำร้องต่อคณะกรรมการการเลือกตั้ง (กกต.) ในวันพุธที่ 18 ธ.ค.62 เวลา 10.30 น. เพื่อให้ตรวจสอบกรณีที่นายธนาธร จึงรุ่งเรืองกิจ หัวหน้าพรรคอนาคตใหม่ (อนค.) พร้อมด้วยกรรมการบริหารพรรคหลายคน อาทิ นายปิยบุตร แสงกนกกุล, น.ส.พรรณิการ์ วานิช ร่วมกันเป็นแกนนำจัดชุมนุมบริเวณสกายวอร์คหน้าหอศิลป์ เมื่อวันเสาร์ที่ 14 ธ.ค.ที่ผ่านมา โดยมีกลุ่มผู้สนับสนุนมาร่วมชุมนุมหลายพันคน ทำให้เกิดปัญหาการจราจรและก่อให้เกิดความไม่สงบหรือวุ่นวายไปทั่วบริเวณโดยรอบ
สำหรับการชุมนุมดังกล่าวมีการปราศรัยกล่าวโจมตีผู้นำประเทศอย่างเปิดเผย พร้อมนำตะโกนให้ พล.อ.ประยุทธ์ จันทร์โอชา นายกรัฐมนตรีลาออก ซึ่งปรากฏเป็นภาพข่าวและคลิปวิดีโอเผยแพร่เป็นการทั่วไปในสื่อมวลชนและโซเชียลมีเดีย อันสะท้อนให้เห็นถึงวิถีทางของการใช้มวลชนกดดันรัฐบาล โดยไม่คำนึงถึงระบอบประชาธิปไตยในระบบรัฐสภาที่พรรคอนาคตใหม่ใช้เป็นธงนำในการป่าวประกาศต่อสาธารณะมาโดยตลอด
นอกจากนี้ การจัดชุมนุมดังกล่าวไม่ได้มีการแจ้งหัวหน้าสถานีตำรวจ สน.ปทุมวัน ให้รับทราบตามมาตรา 10 แห่ง พ.ร.บ.การชุมนุมสาธารณะ พ.ศ.2558 อีกทั้งสถานที่จัดชุมนุมอยู่ใกล้วังสระปทุมซึ่งอยู่ในรัศมีไม่ถึง 150 เมตร จึงถือได้ว่าเป็นการฝ่าฝืนมาตรา 7 ต้องระวางโทษจำคุกไม่เกิน 6 เดือนหรือปรับไม่เกิน 1 หมื่นบาท หรือทั้งจำทั้งปรับ
และที่สำคัญ การกระทำดังกล่าวอาจเป็นการขัดหรือฝ่าฝืน พ.ร.ป.ว่าด้วยพรรคการเมือง พ.ศ.2560 มาตรา 45 ที่บัญญัติห้ามมิให้พรรคการเมืองหรือผู้ดำรงตำแหน่งในพรรคการเมืองกระทำการหรือส่งเสริม สนับสนุนให้ผู้ใดกระทำการอันเป็นการก่อกวนหรือคุกคามความสงบเรียบร้อยหรือศีลธรรมอันดีของประชาชนฯ ซึ่งอาจมีความผิดตามมาตรา 92(3) ประกอบ มาตรา 115  ซึ่งกฎหมายบัญญัติให้ กกต.มีอำนาจไต่สวน สอบสวน และวินิจฉัย หากพบว่าฝ่าฝืนให้ยื่นศาลรัฐธรรมนูญเพื่อสั่งยุบพรรคการเมืองนั้นได้ และต้องระวางโทษจำคุกไม่เกิน 10 ปี  หรือปรับไม่เกิน 2 แสนบาทหรือทั้งจำทั้งปรับ และให้ศาลสั่งเพิกถอนสิทธิสมัครรับเลือกตั้งของผู้นั้น
“ด้วยเหตุดังกล่าว สมาคมองค์การพิทักษ์รัฐธรรมนูญไทยจึงจะนำความ พร้อมพยานหลักฐานไปยื่นเป็นคำร้องต่อ กกต.ให้ดำเนินการไต่สวน สอบสวน และวินิจฉัยกรณีดังกล่าวต่อไป ทั้งนี้เพราะนายธนาธร จึงรุ่งเรืองกิจ นายปิยบุตร แสงกนกกุล และน.ส.พรรณิการ์ วานิช มิใช่ประชาชนทั่วไป หากแต่เป็นถึงหัวหน้าพรรคการเมืองและเป็นผู้ดำรงตำแหน่งในพรรคการเมือง เป็นสมาชิกสภาผู้แทนราษฎร ย่อมรู้ดีว่า พ.ร.ป.พรรคการเมือง 2560 มีข้อห้ามไว้เด็ดขาดเพียงใด” นายศรีสุวรรณ กล่าว
 
 